ગળતેશ્વર તાલુકાના થર્મલમાં પરંપરા મુજબ દશેરાના દિવસની શસ્ત્રપૂજા કરવામાં આવે છે. આ શસ્ત્ર પૂજાનો કાર્યક્રમ ગુરૂવારે સવારે ૧૦ કલાકે સિક્યુરીટી ઓફિસમાં રખાયો હતો. આ કાર્યક્રમમાં તમામ અધિકારીઓ હાજર રહે છે. દર વર્ષની જેમ આ વર્ષે શસ્ત્રપૂજા બાદ બંદૂકથી ફાયરિંગ કરીને નિશાન તાકવાની પ્રથા નિભાવવાનો કાર્યક્રમ શરૂ થયો હતો. જેમાં એક ઝાડ પર ખાલી પીપ બાંધવામાં આવ્યું હતું. ઉચ્ચ અધિકારીઓ બંદુકથી પીપનું નિશાન તાકીને ફાયરીંગ કરતાં હતા. જેમાં સૌ પ્રથમ મુખ્ય ઇજનેર પ્રમોદભાઇ પરમારે બંદુકથી નિશાન તાકીને ફાયરીંગ કયું હતું. ત્યારબાદ અધિક મુખ્ય ઇજનેર દિલીપભાઈ.એન.પંચાલ (ઉ.વ.૫૭) નિશાન તાકવા માટે બે નાળવાળી બંદુક હાથમાં લઇને નિશાન તાકીને એક ફાયરિંગ કર્યા બાદ તેઓની બીજા ફાયર માટે બંદુકનું હાર્ડ ટ્રિંગર દબાવી નહીં શકતાં તેઓની મદદે અન્ય એક અધિકારી ગયા હતા. તેઓ બંદુક હાથમાં લઇને ટ્રીગર ચેક કરતા હતા ને ટ્રીગર એકમ જ દબાઇ ગયું હતું અને ગોળી છૂટી હતી. જે બાજુમાં ઉભેલા અધિક મુખ્ય ઇજનેર દિલીપભાઇ પંચાલના પેટમાં નાભી પાસે ઘુસી ગઈ હતી. તેઓને લોહી લુહાણ હાલતમાં તાત્કાલિક એમ્બ્યુલન્સ વાન મારફતે આણંદ સ્થિત એક ખાનગી હોસ્પિટલ ખસેડાયા હતા. આ ઘટનાના પગલે ગભરાટ સાથે અધિકારીઓએ દોડધામ કરી મૂકી હતી.